***** ΚΑΝΟΝΙΣΜΟΣ (ΕΟΚ) αριθ. 3397/82 ΤΗΣ ΕΠΙΤΡΟΠΗΣ της 17ης Δεκεμβρίου 1982 που τροποποιεί τις λεπτομέρειες εφαρμογής σχετικά με την υποβολή αιτήσεων συνδρομής του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), Τμήμα «Προσανατολισμού», για σχέδια ή ειδικά προγράμματα Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τους κανονισμούς - (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινής δράσεως για τη βελτίωση των συνθηκών μεταποιήσεως και εμπορίας των γεωργικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 3509/80 (2), και ιδίως το άρθρο 13 παράγραφος 5, - (ΕΟΚ) αριθ. 1362/78 του Συμβουλίου της 19ης Ιουνίου 1978 σχετικά με το πρόγραμμα επιτάχυνσης και προσανατολισμού των συλλογικών αρδευτικών έργων στη Νότιο Ιταλία (3), και ιδίως το άρθρο 8 παράγραφος 4, - (ΕΟΚ) αριθ. 1760/78 του Συμβουλίου της 25ης Ιουλίου 1978 περί κοινής ενεργείας για τη βελτίωση της υποδομής σε ορισμένες αγροτικές περιοχές (4), και ιδίως το άρθρο 8 παράγραφος 4, - (ΕΟΚ) αριθ. 269/79 του Συμβουλίου της 6ης Φεβρουαρίου 1979 περί καθιερώσεως κοινής δασικής δράσεως σε ορισμένες μεσογειακές περιοχές της Κοινότητας (5), και ιδίως το άρθρο 8 παράγραφος 4, - (ΕΟΚ) αριθ. 458/80 του Συμβουλίου της 18ης Φεβρουαρίου 1980 περί αναδιαρθρώσεως των αμπελώνων στα πλαίσια συλλογικών δραστηριοτήτων (6), όπως τροποποιήθηκε τελευταία από τον κανονισμό (ΕΟΚ) αριθ. 2991/81 (7), και ιδίως το άρθρο 6 παράγραφος 4, - (ΕΟΚ) αριθ. 1938/81 του Συμβουλίου της 30ής Ιουνίου 1981 περί κοινής ενεργείας για την επιτάχυνση της βελτιώσεως της υποδομής σε ορισμένες μειονεκτικές γεωργικές περιοχές της Ομοσπονδιακής Δημοκρατίας της Γερμανίας (8), και ιδίως το άρθρο 8 παράγραφος 4, Εκτιμώντας: ότι οι λεπτομέρειες εφαρμογής που θέσπισε η Επιτροπή για την υποβολή αιτήσεων συνδρομής του ΕΓΤΠΕ, Τμήμα «Προσανατολισμού»: - στον κανονισμό (ΕΟΚ) αριθ. 219/78 (9) για τα σχέδια βελτιώσεως των συνθηκών μεταποιήσεως και εμπορίας των γεωργικών προϊόντων, - στον κανονισμό (ΕΟΚ) αριθ. 692/80 (10) για τα ειδικά προγράμματα που αφορούν συλλογικά αρδευτικά έργα στη Νότιο Ιταλία, - στον κανονισμό (ΕΟΚ) αριθ. 2467/79 (11) για τα σχέδια βελτιώσεως της υποδομής ορισμένων αγροτικών περιοχών, - στον κανονισμό (ΕΟΚ) αριθ. 2468/79 (12) για τα ειδικά δασικά προγράμματα σε ορισμένες μεσογειακές περιοχές της Κοινότητας, - στον κανονισμό (ΕΟΚ) αριθ. 1679/81 (13) για την αναδιάρθρωση των αμπελώνων στο πλαίσιο συλλογικών ενεργειών, - στον κανονισμό (ΕΟΚ) αριθ. 289/82 (14) για τα προγράμματα βελτιώσεως της υποδομής σε ορισμένες μειονεκτικές γεωργικές περιοχές της Ομοσπονδιακής Δημοκρατίας της Γερμανίας, προβλέπουν ότι οι αιτήσεις πρέπει να υποβάλλονται σε τρία αντίτυπα και με τη μορφή που ορίζεται στα παραρτήματα Α και Β των κανονισμών αυτών· ότι λόγω αναδιοργανώσεως των αρμόδιων υπηρεσιών δύο πλήρη αντίτυπα και ένα τρίτο αντίτυπο του παραρτήματος Α θα είναι στο εξής αρκετά για την εξέταση των φακέλλων· ότι, επομένως, πρέπει να τροποποιηθούν οι λεπτομέρειες εφαρμογής· ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων · ότι ζητήθηκε η γνώμη της επιτροπής του ΕΓΤΠΕ σχετικά με τα δημοσιονομικά ζητήματα των μέτρων αυτών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το άρθρο 2 παράγραφος 2 των κανονισμών: (ΕΟΚ) αριθ. 219/78, (ΕΟΚ) αριθ. 2467/79, (ΕΟΚ) αριθ. 2468/79, (ΕΟΚ) 692/80, (ΕΟΚ) αριθ. 1679/81 και (ΕΟΚ) αριθ. 289/82 αντικαθίσταται από το ακόλουθο κείμενο: «2. Οι αιτήσεις πρέπει να υποβάλλονται με τη μορφή που ορίζεται στα παραρτήματα. Πρέπει να υποβάλλονται σε δύο πλήρη αντίτυπα και να συνοδεύονται από ένα συμπληρωματικό αντίτυπο του παραρτήματος Α.» Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος. Έγινε στις Βρυξέλλες, στις 17 Δεκεμβρίου 1982.

[Source: multi_eurlex | Tokens: 3606]